SET ดีดกลับเหลือลบ 14 จุด หลังศาลฯรธน.รับร่าง พ.ร.บ.เลือกตั้ง ส.ส.ไม่ขัดรัฐธรรมนูญ
SET ดีดกลับเหลือลบ 14 จุด หลังศาลฯรธน.รับร่าง พ.ร.บ.เลือกตั้ง ส.ส.ไม่ขัดรัฐธรรมนูญ โดยล่าสุด ณ เวลา 15.46 น. อยู่ที่ระดับ 1,720.53 จุด ลดลง 14.01 จุด หรือ 0.81% สูงสุดที่ระดับ 1,726.65 จุด ต่ำสุดที่ระดับ 1,711.73 จุด มูลค่าการซื้อขาย 60,259.90 ล้านบาท
30 พ.ค. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 15.46 น. อยู่ที่ระดับ 1,720.53 จุด ลดลง 14.01 จุด หรือ 0.81% สูงสุดที่ระดับ 1,726.65 จุด ต่ำสุดที่ระดับ 1,711.73 จุด มูลค่าการซื้อขาย 60,259.90 ล้านบาท โดยดัชนีปรับตัวขึ้นหลังศาลรัฐธรรมนูญมีมติเป็นเอกฉันท์วินิจฉัย ร่าง พ.ร.บ.เลือกตั้ง ส.ส.ไม่ขัดหรือแย้งกับรัฐธรรมนูญ
โดยมีการรายงานว่า ศาลรัฐธรรมนูญได้ลงมติเป็นเอกฉันท์วินิจฉัยว่าร่าง พ.ร.บ.ประกอบรัฐธรรมนูญว่าด้วยการเลือกตั้งสมาชิกสภาผู้แทนราษฎร (ส.ส.) มาตรา 35 (4) และ (5) ไม่มีข้อความขัดหรือแย้งต่อรัฐธรรมนูญ มาตรา 95 วรรค 3 เนื่องจากการดำรงตำแหน่งตามมาตรา 35 (4) และ (5) เป็นสิทธิชนิดหนึ่ง ซึ่งรัฐธรรมนูญบัญญัติให้ออกกฎหมายจำกัดสิทธิดังกล่าวได้ตามรัฐธรรมนูญ มาตรา 95 วรรคสาม
รวมทั้งวินิจฉัยว่า มาตรา 92 วรรคหนึ่ง ไม่มีข้อความขัดหรือแย้งต่อรัฐธรรมนูญ มาตรา 85 เนื่องจากการอำนวยความสะดวกหรือจัดให้มีความช่วยเหลือในการออกเสียงลงคะแนนของคนพิการ หรือทุพพลภาพ หรือผู้สูงอายุ ตามมาตรา 92 วรรคหนึ่ง ยังอยู่ในขอบเขตของวิธีออกเสียงลงคะแนนโดยตรงและลับตามรัฐธรรมนูญ มาตรา 85 วรรคหนึ่ง
อนึ่งช่วงเวลา 15.33 น. ดัชนีปรับตัวอยู่ที่ระดับ 1,713.18 จุด ลดลง 21.36 จุด หรือ 1.23% สูงสุดที่ระดับ 1,726.65จุด ต่ำสุดที่ระดับ 1,712.98 จุด มูลค่าการซื้อขาย 54,401.42 ล้านบาท
 
 